1. L-UE tikkundanna bil-qawwa l-attakk brutali li kkawża l-mewt ta' 38 turist, u t-tidrib ta' bosta oħrajn fis-26 ta' Ġunju qrib Sousse, tliet xhur wara l-attakk fatali ta' Bardo. Hija ttenni s-solidarjetà tagħha mal-poplu Tuneżin u l-familji tal-vittmi. 2. Peress li t-Tuneżija hija l-eżempju tas-suċċess ta' rivoluzzjoni demokratika ġenwina u ta' transizzjoni lejn mudell ta' soċjetà li tipproteġi l-libertajiet fundamentali u d-drittijiet tal-bniedem, hija tinsab fil-mira tat-terroriżmu. Dawn l-attentati jsaħħu l-impenn tal-UE espress mill-Kunsill Ewropew tal-20 ta' Marzu li tappoġġa t-transizzjoni Tuneżina sabiex tkompli t-triq ambizzjuża tal-konsolidazzjoni tad-demokrazija, u li tapprofondixxi s-sħubija privileġġata ta' bejn l-UE u t-Tuneżija li tpoġġi fil-prattika, f'ħafna oqsma, l-ambizzjoni komuni li l-Ewropej u t-Tuneżini jkunu eqreb ta' xulxin. 3. L-UE ttenni l-appoġġ tagħha għall-isforzi tal-awtoritajiet Tuneżini biex jimplimentaw bis-sħiħ il-Kostituzzjoni, biex tiġi żgurata s-sikurezza ta' kulħadd fit-territorju nazzjonali, u biex iwettqu r-riformi meħtieġa biex jiġu identifikati l-isfidi soċjoekonomiċi li primarjament jaffettwaw liż-żgħażagħ. Hija ttenni l-impenn tagħha biex tkompli ssaħħaħ il-kooperazzjoni tagħha mat-Tuneżija permezz ta' assistenza teknika u finanzjarja sostanzjali bħala parti minn approċċ integrat li jindirizza d-diversi sfidi li qed jiffaċċja l-pajjiż. Ara l-paġna tal-laqgħa